SKRIFTLIG FORESPØRGSEL E-2119/99

af Jaime Valdivielso de Cué (PPE-DE) til Kommissionen

(22. november 1999)

Om: Eksterne relationer

De Forenede Staters regering er af den opfattelse, at år 2000-problemet vil give anledning til komplikationer i nogle af de sekundære sikkerhedssystemer i de russiske atomkraftværker. USA og Rusland har for at undgå katastrofer iværksat samarbejdsprojekter vedrørende sikkerheden i disse kraftværker.

Hvilke konkrete programmer har Kommissionen iværksat på dette område i betragtning af, at Europa burde være omend endnu mere interesseret end USA i at gøre disse anlæg driftssikre?

Svar afgivet på Kommissionens vegne af Christopher Patten

(3. januar 2000)

Kommissionen er ganske klar over implikationerne af år 2000-problemet (Y2K) for kernekraftværkerne i de nye uafhængige stater (NIS) og de central- og østeuropæiske lande (CØEL). Kommissionen har trods mangel på mandat fra Fællesskabet til at tage direkte initiativer på området og på grund af tidnød i lighed med De Forenede Stater gjort en indsats for at hjælpe Rusland og de tilstødende lande med at imødegå Y2K-problemet.

Kommissionen har leveret en omfattende støtte til institutioner, som har den fornødne tekniske ekspertise og knowhow Den Internationale Atomenergiorganisation (IAEA), World Association of Nuclear Operators (WANO), Det Internationale Videnskabs- og Teknologicenter (ISTC) i Moskva og Videnskabs- og Teknologicentret i Ukraine (STCU).

Kommissionen bragte Y2K-spørgsmålet op på TACIS-møder om bistand på stedet, som blev tilrettelagt af WANO i november 1998 og maj 1999, og gav bistandskontrahenterne på stedet instruks om at sørge for, at udstyr, der blev leveret i henhold til EF-programmer, var Y2K-sikkert. Y2K-instrukserne er senere blevet indarbejdet i bistandskontrakterne.

WANO gennemfører et specifikt TACIS-støtteprojekt, som involverer besøg på udvalgte kernekraftværker i Ukraine og Rusland. Organisationen er i færd med at evaluere Y2K-situationen på disse værker og støtter beredskabsplanlægning i samarbejde med IAEA.

ISTC har oprettet en særligt fond på i alt 2 mio. USD til at hjælpe de russiske institutioner og NIS-institutionerne med at løse spørgsmål i forbindelse med Y2K-problemet med inddragelse af personale fra de tidligere våbenforskningsinstitutter. Der er for nylig blevet godkendt en række projektforslag. Projekterne, som gennemføres med deltagelse af det russiske ministerium for atomenergi (Minatom) og det russiske ministerium for beredskabssituationer, vil blandt andet yde direkte bistand til ni kernekraftværker og til evaluering af anlæg inden for brændselskredsløb. Finansieringsmidlerne er afsat til koordination inden for Minatom, modernisering af udstyr, software og hardware og teknisk ekspertise. STCU varetager lignende opgaver i Ukraine.

Kommissionen yder desuden bistand til kernekraftsmyndighederne i Bulgarien, Slovakiet og Rusland.

Foruden praktisk rådgivning og bistand har Kommissionen bestræbt sig på at informere om Y2K-spørgsmålet. Kommissionens koordinationsgruppe (som består af myndighedsrepræsentanter for 25 EF-, CØEL- og NIS-lande) har drøftet spørgsmålet tre gange siden juni 1998. Alle kernekraftsmyndighederne i CØEL og NIS har nu handlingsplaner. Dog er der store forskelle med hensyn til planernes indhold og udviklingen i deres gennemførelse. Nogle lande er så vel forberedte som deres EF-modparter, medens andre ikke er så langt fremme.

G-24-landegruppens sekretariat for bistand til nuklear sikkerhed (NUSAC), som Kommissionen er vært for, bragte Y2K-spørgsmålet op på sit møde i marts 1999. I dette møde deltog CØEL- og NIS-landene og donorer af bistand til nuklear sikkerhed, og man drøftede donorlandenes rolle i vurderingen af Y2K-foreneligheden af udstyr, som de havde leveret.

Kommissionen afholdt i april og september 1999 to workshops om essentielle infrastrukturer. Den 22. juli 1999 afholdt Kommissionen et specifikt seminar om el-net. Delegationer fra de østeuropæiske lande deltog i møderne i juli og september, hvor spørgsmålet om nuklear sikkerhed blev drøftet.